**Нүрила Мырзабек, Шара Кыяхметова**

**(Алматы, Қазақстан)**

**«Еңбекші қазақ» газеті және Ілияс**

Мақала ҚР ҒЖБМ ҒК мемлекеттік грантымен қаржыландырылған AP19680053 жобасы аясында әзірленді.

«Еңбекші қазақ» газеті - Ілияс Жансүгіровтің шығармашылық кезеңінің, атап айтар болсақ, журналистік жолының айтулы бір кезеңі. Ілиястың журналистикасын сөз еткенде, «Еңбекші қазақ» газетіндегі атқарған қызметі мен жазған мақалаларын тілге тиек етуіміз қажет. Себебі, Ілияс Жансүгіров 1928-1931 жылдары «Еңбекші қазақ» газетінде әдеби қызметкер болып жұмыс істейді. Осы 3 жыл Ілияс шығармашылығының тағы бір басқыш жоғарылаған маңызды кезеңі болды. Бұл кезде ақын есімі бүкіл Одаққа таныла бастайды [1, 6]. Яғни, Ілияс Мәскеуден оқуын бітіріп, елге оралғаннан кейін осы газетте қызмет атқарып, ел ішіндегі түрлі мәселелер жайлы қалам тербеп, халықтың мұңы мен жан айқайын өз атынан газет бетінде жеткізіп, аянбай еңбек еткен. Ақын басқа қызметтерінен гөрі журналистік салада атқарған еңбегінің салмағының ауыр екендігіне: «Менің көрнекті еңбегім қазақтың журналистикасында жатыр... әрбір газет мақалаларында, жазу техникасында біраз істеген еңбегім жоқ емес» [2, 12], - деген сөзі куә. Осы тұста «Ілияс Жансүгіров – қазақ баспасөзіндегі ең алғашқы кәсіби журналист» [3, 26], - деген пікірді негізге ала отырып, жоғарыда айтып өткеніміздей, Ілиястың Мәскеу мемлекеттік журналистика институтында білім алып, дипломдық жұмыс қорғаған алғашқы оқыған журналист екенін айта өтуіміз қажет.

«Еңбекші қазақ» - газет, РК(б)П Қазақстан өлкелік және Атқару комитеттерінің ресми баспасөз органы. Тұңғыш саны «Ұшқын» деген атпен 1919 ж. 17 желтоқсанда 2 бет болып жарық көрді. Кейін аты өзгеріп, «Еңбек туы» (1920), «Еңбекшіл Қазақ» (1921-25), «Еңбекші қазақ» (1925-32), «Социалды Қазақстан» (1932-37), «Социалистік Қазақстан» (1937-91), «Егеменді Қазақстан» (1991-93) болып шықты. 1993 жылдан бастап «Егемен Қазақстан» атымен шығып келеді[4, 5]. Демек, Қызылорда қаласы астана болып тұрған шақта Ілияс осы газетте тілшілік қызметін жалғастырғанын көреміз. (Төменде Ілиястың Қызылорда қаласында «Еңбекші қазақ» газетінде қызмет атқарған үйінің сол жылдардағы суреті, 1 сурет)



(1 сурет)

Біз Ілиястың «Еңбекші қазақ» газетінде жұмыс жасаған жылдарын зерттеу мақсатында Қызылорда қаласына барған сапарымызда бұл үйдің қазіргі күнге дейін сақталмағанын анықтадық. Тіпті әр ғимараттың алдына қойылар ескерткіштер тарихын қарастыра келе, кезіндегі бұл ғимараттың алдына ескерткіш тақтасы да қойылмағаны белгілі болды. Ал сол тұстағы «Еңбекші қазақ» және т.б. газеттер шыққан баспахана үйі жөнінде жергілікті тұрғындар мен тарихшылардың айтқан сөздеріне сүйенсек, қазіргі «Ал-Асад» сауда үйі ғимараты бұрындары газет баспа үйі болған деген пікірді естідік (2 сурет). Ел аузындағы бұл сөздерге дәлел ретінде «Егемен Қазақстан» газетінің Сыр өңірінің тілшісі М. Жетпісбай газет тарихын зерттей келе: «Қазір «Аль-Асад» сауда үйі қоныстанған тарихи нысан 1878 жылы инженер, генерал Брюноның жобасы бойынша салыныпты. Салынғанына екі жарым ғасырға жуықтаған ғимаратта 1925-1929 жылдары «Еңбекші қазақ» пен «Советская степь», басқа да газет-журналдар басылып, еліміздің әр түкпіріне тарап тұрған», - деп жазады[4, 5].



(2 сурет)

Алайда, Қызылорда қаласынан аталмыш ғимаратты тауып, маңдайшасындағы тақтайшаларына көз салғанымызда, онда тек төмендегі тақтайшаларды ғана көрдік(3-4 сурет). Бұл дерек нақтыланып, мүмкін алдағы уақытта осы сауда үйінің алдына «Еңбекші қазақ» газетінің баспа үйі болғандығы жөнінде тақтайша ілінеді деп сенеміз.



(3 сурет) (4 сурет)

Жоғарыда аталған деректерден, І.Жансүгіровтің Қызылорда қаласында қызмет атқарған «Еңбекші қазақ» газеті, оның тарихы мен орналасу жөнінде ақпарат алсақ, енді Ілиястың көзін көріп, бірге сол газетте жұмыс жасаған қаламгерлеріміздің замандастары жөніндегі естеліктеріне назар аударсақ.

Әбділдә Тәжібаев өзінің 7 жылдық оқуын тәмамдап, «Еңбекші қазақ» газетіне корректор ретінде жұмысқа орналасқан кезінде сол тұстағы қазақ зиялыларымен қалай танысқанын, соның ішінде Ілияспен алғаш рет көріскені жайында естелігін былайша етіп бастайды: «Мен сыртынан жақсы білетін, өлеңдерін де жақсы көретін Ілияс Жансүгіровты да осында бірінші көрдім, оған да бірінші рет сәлем бердім. 1928 жылдың жазы болатын» [2, 31]. Ақын ары қарай Ілиястың газет бетінде шыққан мақалаларын оқып, осы мақалаланы жазған журналисті көру үшін Қызылордалықтардың да газет редакциясына келетінін айтып өтеді. Оқырмандарының өзін іздеп редакцияға келіп, қолын алып кетуі Ілиястың сол кезеңде жай ғана журналист емес, белді журналист болғанының айғағы.

Бейсембай Кенжебаев Ілиясқа арналған «Ағыл-тегіл ақын» атты естелігінде 1928 жылы Ілиястың «Еңбекші қазақ» газетіне жұмысқа орналасуға келген күні Ғаббас Тоғжановтың кабинетінде танысқанын жазады. Одан әрі Ілиястың қонақ үйде уақытша орналасқанымен, күнделікті өз үйінде кешкі ас ішіп, жұмыстан бірге қайтатындығын, күні бойы Ілиястың жанында болатындығын және сол сәттерде өзінің көп сөйлеп, керісінше, Ілиястың аз сөйлеп, көп тыңдайтыны жөнінде жазған. Одан әрі: «Редакцияға келісімен Ілияс газетке бірнеше фельетон жариялады; ұлы жазушы М. Горькийдің «Мен қалай үйрендім», «Жас жазушыларға» деген мақалаларын қазақ тіліне аударып бастырды. Бұлар газеттің өңін бір қилы ашып жіберді» [2, 103-104], - деп, Ілиястың газет бетіне фельетонның жаңа бір түрін әкелгенін, өзі де Ілиястан көп нәрсе үйренгенін ашық жазады.

Ілияс «Еңбекші қазақ» газетінде еңбек еткен жылдары түрлі бүркеншік аттарымен түрлі тақырыптарды қозғап, көптеген мақалалары жарық көрген. Ақынның сол уақыттағы мақалаларының тақырыптарын бірнеше топтарға бөліп, топтастырып қарасақ болады.

Ең алдымен, жиі ұшырасатыны - өнер, театр жайындағы мақалалар. Журналист Ілияс бұл мақалаларында көркемөнер мәселелеріне тоқталып, Ғаббас Тоғжановпен бірге қазақтың ән-күйі, қазақ күйлерінің жинақталуы жөнінде сөз қозғаған. Атап айтатын болсақ, «Ән, күй жайында» (Таңқыбай, - «Еңбекші қазақ» газеті, 1928, 16 ақпан), «Ән, әншілер жайында» («Еңбекші қазақ» газеті, 1931, 24,25 қаңтар), «Қазақтың ән-күйі туралы» (Еңбекші қазақ, 1931, 2,3,4 қараша) мақалалары, ал «Театр туралы» («Еңбекші қазақ» газеті, 1929, 30 қыркүйек), «Театр мамандарын дайындау» («Еңбекші қазақ» газеті, 15 қаңтар), «Қазақтың театр өнері» («Еңбекші қазақ», 1931, 22,24 қазан), «Театрдың ойнауы» («Еңбекші қазақ», 1931, 24 қазан), - атты мақалаларында театр мамандарын дайындау, актерлік шеберлікті қалыптастыру мен арттырудың жай-жапсарын тарқата жазған.

Екінші бір жиі кездесетін тақырыптың бірі – қазақ қызының тағдыры мен еркіндігі жайында. Ілияс бұл мақалаларында әйел теңсіздігі жөнінде ел арасында болып жатқан оқиғаларды мысал келтіре отыра жазған. Мысалы «Тоғыз жасар қызын сатты» (Батырақ, Еңбекші қазақ 1928жыл, март 6, сейсенбі, №55) атты мақалада жасы тоғыз жасқа енді толған Зылиха атты қыздың әкесі өз қызын байға малға сатқандығы және құдалыққа барған әр адамға нар мінгізілгені жөнінде жазылса, «Қуыршақ» (Таңқыбай, Еңбекші қазақ, 1929 март 8, жұма, №55) деген шығармасында ойыншық қуыршақ пен қазақ қызын салыстыра отырып, қазақ қыздарының қуыршақ секілді ойыншыққа айналып бара жатқандығын ашына жазады. Алайда, шығарманың соңын «Әйелді әлі қуыршаққа айналдырып жүрген ескі әдеттің құлы қулар, атқамінерлер бар. Біз бұл қуыршақты бүгінгі күн сықылды жержүзі еңбекші әйелдерінің азаттыққа қажырмен, қайратпен шығатын күні әдейі көрсетіп отырмыз. Әйелді қуыршақ етуші қулар құрсын!», - деген ұранмен аяқтап, оқырмандарын қазақ қызының бас бостандығы мен таңдау еркіндігіне жол ашуға шақырады.

Ілиястың газет беттерінде бұдан өзге де әр түрлі тақырыптарда жазған мақалаларын кездестіре аламыз. Әсіресе, журналистің «Еңбекші қазақ» газетінде атқарған еңбегі мен мақалаларын сөз еткенде, қазақ әдебиетіндегі аты шулы жік, жікшілдік (айтыс) тақырыбынан аттап өте алмайтынымыз анық. Оның басы, Сәбиттің Ілиясқа арнап жазған «Беташарынан» бастау алғандығын білеміз.

Сәбит Мұқанов Ілиястың әлі жарыққа шықпаған, алайда шығару ойында жүрген өлеңдер жинағын С. Садуақасовтың шаңырағында Ілиястың өз аузынан естіп, оқып көру үшін өзіне алады. Алайда, ақынның бұл өлеңдер жинағына деген өзіндік пікірін Ілиястың рұқсатынсыз жариялайды. Ілиястың осы мақаласына жауап ретінде жазған «Бетім анадай емес, мынадай» деген мақаласына «Бас асаулық» деген атпен қарсы мақала жариялады. Сәбит аталмыш мақаласын: «қолына қалам ұстап, қағазға төне бергеннен-ақ Ілиястың градусы 40-қа жетіп, көйлегіне сыймай, түймесі тырсылдай қалғаны мақаласында мәстек аттай құйрығын бұлғап шақырып, көрсетіп тұр» [5, 2], - деген кекесінге толы сөзімен бастайды. Одан әрі Ілиястың «Сағанақ» өлеңдер жинағындағы бүкіл кемшіліктерді теріп, мақаланың соңында Ілиястың өзін ауруға теңейді. Сәбит «Беташар» мақаласын Ілиясқа айтылған сын екендігін және Ілиястың сынды қабылдай алмағандығын жазып, ақынды құрық түспеген құлынға теңейді.

Жоғарыда айтылған дүниеден мұның бәрі сын, кез-келген қаламгер өз тарапына айтылған сынды қабылдауы қажет деген ой туындауы мүмкін. Бірақ мұны сын деп қабылдамас бұрын сынның не екендігіне назар аударсақ. Сын жөнінде А.С. Пушкин: «Сын – әдебиет пен өнер туындыларындағы сұлулық пен кемшіліктерді ашатын ғылым» [6, 69], - деген анықтамасынан, әрі өзіміздің әдеби сын жөніндегі пікірімізді түйіндей келе, Сәбиттің сыны шығарманы көркемдік тұрғыдан талдаудан гөрі, жеке басқа өту мен тіл тигізу деп санаймыз.

Осы тұста әдебиетте жік бар, бұл мәселені шешуіміз қажет деген нұсқауға сай 1930 жылы газет бетінде «жікшілдіктің» құпиясын ашу үшін арнайы айтыс ашылды. Аталған айтысқа Ғ. Мүсірепов «Әдебиеттегі жікшілдікке қарсы» атты мақала жариялап, бұл мақаласында: «Бұл мақала жеке мүшелерге арналған, бір кезде соларға ерген жабайы мүшенің мақаласы. Жолдастардың атын атап, ортаға түсуін сұрау қажет. Бұл арада айтайық дегеніміз Сәкен мен Сәбит» [7, 3], - деп әдебиеттегі жікшілдіктің бастауында кім тұрғандығы атап көрсетсе, ары қарай: «Сәбит пен Сәкен ұйымның тілегін күні бүгінге дейін орындаған жоқ. Екеуінің басында да екі түрлі ауру бар. Бірі – жалпы жікшілдіктің қалдығы, екіншісі – ұйымның ішіндегі кейбір мүшелерден бөлектену. Олардың кемін толтырып, жетекші болу, бірге істесу орнына олардан алыстау, оларға сенбеу күні бүгінге дейін еріп жүрген жолдастарда бар. Осыларды түзу жолға салу керек» [7, 3], - деп қорытындылайды.

Ғабиттің жоғарыдағы «Еңбекші қазақ» газетіндегі мақаласынан кейін бір ай уақыт өтпей жатып, Ілияс «Жікке жол жоқ» атты мақаласын жариялайды. Біз «Еңбекші қазақтың» сол тұстағы төте жазумен жарияланған нұсқасын тауып, төте жазудан қазіргі кирилл таңбасына аудардық (5 сурет). Бұл мақаласында Ілияс Ғабиттің ойына келісетіндігін көрсетіп, тіпті Ғабиттің мақаласына бірнеше рет сілтеме келтіреді. Одан әрі жікшілдіктегі өздерінің жазығы жөнінде: «Ғаббастың жазығы – Сәкен, Сәбитке мынау қата ғой, түзел – дегені ғой. Ілиястың жазығы – шылығын, - жілігіңменен аулақ, улама, былғама дегені. Бейімбеттің жазығы - Сәкен, Сәбиттің жігіне дауыс беріп, үндемегені. Осыдан басқа өгіз өлуге, тұлып жыртылуға, үйдегі күнкілге, жасырын жікке, қанатынан жұдырыққа – себеп те жоқ, дәлел де жоқ. Бар болса жұрт алдында айтсыншы!» [8, 3], - деп, өзінің жіктен қаншалықты алыс жүргісі келгенімен, осы былыққа өздері қосып жатқандығын жазады.

Ілияс бұл мақаласында тек қана жікшілдікті ғана айтып қоймай, бұл мәселені қалай шешу керек екендігіне тоқталады: «Әдебиет өсіп келеді. Талай таланып, жас жазушы шығып келеді. Соның бәріне басшылық керек. Тәлім-тәрбие керек. Ұлы құрылыстың төңірегіне еңбекшілер бұқарасының пікірін ұйымдастыру керек. Партия кеңестің ұлы міндетті орындауына жазушы, суретші, сыншы сыбана кірісу керек. Ендеше жазушыларға ұйым керек. Ұйымға күш керек. Ұйым күшті ұйымдастыра білу керек» [8, 3], - деп, ұйымның ішінде санаулы адам ғана емес, барлық әдебиетке қатысы бар қаламгерлердің болуы қажеттігін әрі олар жас буындардың жолын кесіп, кедергі болудан гөрі дұрыс жол көрсетіп, үлгі болуы қажеттігімен ойын қорытындылайды.



(5 сурет)

Ілияс Жансүгіровтің журналистік салада атқарған бір ғана «Еңбекші қазақ» газетінің бетінде жарияланған еңбектерінің өзі атан түйеге жүк болардай орасан зор. «Еңбекші қазақтың» бүгінгі күнге дейін жетіп, «Егемен Қазақстан» болып тұрғанының бірден бір себепшілерінің бірі – Ілиястай оқыған журналист, еңбекқор қаламгерлердің осы газеттің көш басында тұрып, бастауында жұмыс атқаруында деп білеміз. Ілиястың бұл газет беттерінде әлі де аударылмаған мақалаларын тауып, бүгінгі күнге жеткізу ісі әлі де жалғастыруды талап етеді.

**Пайдаланылған әдебиеттер:**

1. Жансүгіров І.Библиографиялық көрсеткіш: Көп томдық шығармалар жинағы. /құраст: Ш. Кыяхметова, А. Оразбаева. – Алматы: «Абзал-ай» баспасы, 2019.- 200 бет.
2. Дәуітұлы С. Азамат ақын: Ілияс Жансүгіров туралы естеліктер. – Алматы: Жазушы, 1994. – 192 бет.
3. Андас Қ, «Аңыз адам» журналы, Алматы: Отбасы, 2019. — 36 б.
4. «Егемен Қазақстан», 2021, №21 1 ақпан, 5-бет.
5. Мұқанов С. Бас асаулық. «Еңбекші қазақ», 1928, 11 сәуір.
6. Пушкин А.С. Соч. Т. 7, М. 1964, 159-бет.
7. Мүсірепұлы Ғ. Әдебиеттегі жікшілдікке қарсы. «Еңбекші қазақ», 1930, №20, 26 қаңтар.
8. Жансүгірұлы І.Жікке жол жоқ. «Еңбекші қазақ», 1930, №39, 17 ақпан.